દિવસ દરમિયાન જ્યાં જુઓ ત્યાં ન્યુઝ ચેનલો પર એમના સોન્ગ અને ડાન્સ સીવાય કાઈ જ જોવા ન મળ્યું. અને અંદરથી ક્યાંક જાણે મને પણ એના ડાન્સમાં રસ પડવા લાગ્યો. સૌપ્રથમ તો મેં MJનું ડેન્જરસ સોન્ગ જોયું, કારણ એની એક જ કલીપ ન્યુઝ પાછળ વારંવાર ચાલી રહી હતી. ત્યાર પછી બીલી જીન નામના ડાન્સમાં થતું મૂનવોક પણ મેં જોયું અને હું સાવ અચંબિત જ રહી ગયો. પછી એ વારંવાર જોઈને મને કોઈ જાદુ જેવું જ લાગવા લાગ્યું. કારણ કે એ સામાન્ય વ્યક્તિ માટે કરી શકવું લગભગ અશક્ય જેવું જ હતું. કારણ કે પગ જમીનના સમાંતર રહીને ઉપડ્યા વગર પાણીના રેલાની જેમ પાછળ ખસવું… મને આ જ સ્ટેપ એટલી હદે ગમ્યું કે હું એ સ્ટેપને વારંવાર જોતો રહ્યો. સાલું આ વ્યક્તિ આમ માન્યામાં ન આવે એવું જાદુઈ રીતે આગળ પાછળ કેવી રીતે થઈ શકે…? વારંવાર એટલે જોતો રહ્યો કે મારે તો એ જાણવું છે કે આખર આ વ્યક્તિ કરે છે શું…? પણ મને વારંવાર જોવાથી ફૂટવર્ક વિશેનો બેઝીક આઈડિયા સમજાયો. પણ વાસ્તવિકતા અને સમજમાં ઘણો ફેર હોય છે. છતાંય મેં એ કરવા પ્રયત્ન કર્યો. મહેનત પડી પણ અંતે હું એમ કરી શક્યો. શરૂઆતમાં થોડુંક આગળ પાછળ થતા જ મને લાગ્યું કે આવડી ગયું. પણ વાસ્તવમાં હું માત્ર એનો બેઝીક આઈડિયા જ જાણી શક્યો હતો, પણ શરૂઆત તો ધીમી જ હોય. આ પછી રોજ રાત્રે હું મારા રૂમમાં એની પ્રેક્ટિસ કરતો, અને મને એમ સુધાર અનુભવાતો રહ્યો. જો કે મેં માત્ર મૂનવોક જ શીખ્યું હતું એટલે આગળ વધવા ગીતો સાંભળવાના પણ શરૂ કર્યા. ૨૦૦૯ દરમિયાન હું સામાન્ય એક ચાહક તરીકે મૂનવોક કરતો અને ગીતો સાંભળતો. કારણ કે મને ત્યાં સુધી માત્ર એ એક જ મુવ આવડી હતી.